На основу члана 42. став 4. Закона о управљању привредним друштвима која су у власништву Републике Србије („Службени гласник РС”, број 76/23) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и - 30/18 - др. закон),

Влада доноси

УРЕДБУ

О КРИТЕРИЈУМИМА ЗА ИЗБОР ПРАВНЕ ФОРМЕ ДРУШТВА КАПИТАЛА

Члан 1.

Овом уредбом утврђују се критеријуми за избор правне форме друштва капитала у коју ће се јавно предузеће трансформисати.

Члан 2.

Јавно предузеће чији је оснивач Република Србија (у даљем тексту: јавно предузеће) може да промени правну форму у форму акционарског друштва, уколико на дан ступања на снагу ове уредбе кумулативно испуњава два од три следећа критеријума:

1) има више од 250 запослених који су у радном односу на неодређено време;

2) има пословни приход преко 40.000.000 евра у динарској противвредности у претходној пословној години;

3) обавља делатност која је техничко-технолошки и организационо сложена или обухвата вршење делатности преко пословних јединица на територији Републике Србије.

Члан 3.

Јавно предузеће које не испуњава критеријуме из члана 2. ове уредбе, мења правну форму у форму друштва с ограниченом одговорношћу.

Члан 4.

Јавно предузеће је дужно да најкасније у року од 30 дана од дана ступања на снагу ове уредбе, ради провере испуњености критеријума, достави надлежном министарству иницијативу са предлогом о избору правне форме.

Члан 5.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број:110-9001/2024

У Београду, 19. септембра 2024. године

В Л А Д А

ПРЕДСЕДНИК

Милош Вучевић, с.р.